ফেনী সরকারী কলেজ প্রতিষ্ঠার ইতিহাস পাঠ করলে জানা যায়, ফেনীর কতিপয় শিক্ষিত ও বিদ্যোৎসাহী ব্যক্তির অক্লান্ত প্রয়াসে এটি প্রতিষ্ঠিত হয়। এই উদ্যোক্তাদের প্রধান হলেন এ্যাডভোকেট মহেন্দ্র কুমার ঘোষ। তদানীন্তন নোয়াখালী জেলা ম্যাজিষ্ট্রেট রমনী মোহন দাস, তদানীন্তন ফেনী মহকুমা হাকিম ডি.এল.দে অবসরপ্রাপ্ত স্কুল পরিদর্শক ও ঢাকা বিশ্ববিদ্যালয়ের এইচ.ই স্ট্যাফল্টনের সহকারী খান বাহাদুর আবদুল আজিজ বি.এ ও তদানীন্তন বিভাগীয় স্কুল পরিদর্শক খান বাহাদুর আহসান উল্যাহ তাঁদের উদ্যোগকে সমর্থন জানান এবং নানানভাবে সহযোগিতা করেন। রায় বাহাদুর ব্যারিষ্টার যশোদা কুমার ঘোষ, এ্যাডভোকেট খান বাহাদুর, এ্যাডভোকেট বারোদা প্রসন্ন দাস, এ্যাডভোকেট গুরুদাস কর, এ্যাডভোকেট চন্দ্রকান্ত দত্ত, এ্যাডভোকেট খান বাহাদুর আবদুল গোফরান, এ্যাডভোকেট মোহাম্মদ ছাদেক, এ্যাডভোকেট খান সাহেব ফজলুল হক, এ্যাডভোকেট সাহেব আবদুল খালেক, এ্যাডভোকেট ফনীন্দ্র মুখার্জী, মোক্তার হাসান আলী প্রমুখ ছিলেন ফেনী কলেজ প্রতিষ্ঠার উল্লেখযোগ্য উদ্যোক্তা।